Црква је откривена иницијативом пјесника и писца Рајка Бошковића који је и прикупио податке о цркви у свом дјелу под називом Монографија општине Осмаци . Он је уз подршку свештеника Драгана Божића, покренуо акцију чишћење са вјерним народом и убрзо су уочени зидови храма. Одмах су позвани стручњаци, археолози из Бијељине магистар археолог Мирко Бабић, археолог Сњежана Антић, као и магистар Љиљана Мандић из Народног музеја у Ужицу. Археолози су најприје нашли остатке цркве из средњег вијека, те крај цркве остатке топовских ђулади, што је упућивало на закључак да је храм могао бити порушен у жестоким аустро-турским ратовима око 1717. године. Управо се тада у Осмацима водила изузетно крвава битка при покушају аустријског генерала Петраша да заузме Зворник.